**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. február 21-én 1600 órai kezdettel tartott rendkívüli, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Dr. Tihanyi Ottó képviselő

 Mazzag Zoltán képviselő

 Takács Tibor képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Gondos István jogi szakreferens

**Igazoltan távol maradt:**  Kovács László képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket a mai rendkívüli ülésünkön.Megállapítom, hogy a képviselő-testület 8 tagja jelen van, így a testület határozatképes. Kovács László jelezte, hogy nem tud részt venni a mai ülésünkön.

*Kérem, aki egyetért a napirendi tárgysor tárgyalásával, szavazzon.*

*A képviselő-testület 8 igen szavazattal elfogadta a napirendi javaslatot.*

**Napirendi pontok:**

1. A 99520. számú zalaszentgróti déli kerékpárút külterületi szakaszának a Magyar Közút Nonprofit Zrt. részére történő kezelésbe adása

Előadó: Baracskai József polgármester

**ZÁRT ÜLÉS**

1. Agrárgazdasági Kamara állásfoglalása ellen benyújtott kifogás elbírálása

Előadó: Baracskai József polgármester

1. Egyebek
2. Kérdések, interpellációk

**1. sz. napirendi pont**

**A 99520. számú zalaszentgróti déli kerékpárút külterületi szakaszának a Magyar Közút Nonprofit Zrt. részére történő kezelésbe adása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Minden kerékpárút szakaszát a Magyar Közút átvesz. Most erről kellene hozni egy határozatot, hogy átadjuk nekik. Ezzel a helyzet nem lesz jobb, de rosszabb sem lesz. Ha azt akarjuk, hogy ez a terület ne legyen gazos, akkor nekünk kell majd rendben tartani, de szólhatunk is majd nekik. Hiszen, ők lesznek a kezelői, akkor elvárhatjuk, hogy ők tartsák rendbe ezt a szakaszt. A másik szakasz, ami épül, az az ő tulajdonukba fog átkerülni?

**Dr. Simon Beáta:** Nem, csak a kezelésükbe és át kell adni a birtokba adási jegyzőkönyvet.

*A napirendhez egyéb kérdés, észrevétel nem hangzott el.*

*Kérem, aki egyetért a 99520. számú zalaszentgróti déli kerékpárút külterületi szakaszának a Magyar Közút Nonprofit Zrt. részére történő kezelésbe adása, szavazzon.*

*A képviselő-testület 8 igen szavazattal egyhangúlag a következő határozatot hozta:*

**18/2018. (II. 21.) számú képviselő-testületi határozat:**

Zalaszentgrót Város Önkormányzatának Képviselő-testülete az országos kerékpárút-törzshálózat egyes elemeinek és a főutakkal párhuzamos kerékpárutak lakott területen kívüli szakaszai kezelőjének kijelöléséről szóló 355/2017. (XI.29.) Korm. rendelet szerinti 99520. számú kerékpárút külterületi szakaszát fenntartásra a tulajdonjog változatlanul hagyása mellett a Magyar Közút Nonprofit Zrt. részére átadja.

Az üzemeltetés, a fenntartás és a felújítás során keletkezett - a kerékpárút egyes szakaszait szegélyező korlátlábak kivételével - a kerékpárútról kitermelt vissznyereményi anyagra (bontott út-, híd- és vízépítési anyagok, úttartozékok) az Önkormányzat nem tart igényt, azok tulajdonjogát ingyenesen átadja a Magyar Közút Nonprofit Zrt. számára közútkezelői közfeladatainak elősegítése érdekében.

Zalaszentgrót Város Önkormányzatának Képviselő-testülete egyetért azzal, hogy a Magyar Közút Nonprofit Zrt.-vel történő külön megállapodás keretében térítés mellett elvégzi az átadásra kerülő kerékpárút szakaszok üzemeltetési feladatait.

A Képviselő-testület felhatalmazza Baracskai József polgármestert, hogy az előzetes helyszíni egyeztetéseket lefolytassa és a birtokba adáshoz szükséges dokumentumokat, valamint az üzemeltetési megállapodást aláírja.

**Határidő:** 2018. június 30.

**Felelős:** Baracskai József polgármester

**Baracskai József:** A nyilvános ülést további hozzászólás hiányában 1600 órakor bezárom, a Képviselő-testület zárt ülés tartására tér át.

Kmf.

Baracskai József Dr. Simon Beáta

 polgármester jegyző